CELEX: 32021D0960
Language: da
Date: 2021-04-30 00:00:00
Title: Kommissionens gennemførelsesafgørelse (EU) 2021/960 af 30. april 2021 om oprettelse af The Extreme Light Infrastructure — et konsortium for en europæisk forskningsinfrastruktur (ELI ERIC) (meddelt under nummer C(2021) 2923) (EØS-relevant tekst) (Kun den bulgarske, den tjekkiske, den tyske, den ungarske, den italienske og den litauiske udgave er autentiske)

15.6.2021   
               
               
                  DA
               
               
                  Den Europæiske Unions Tidende
               
               
                  L 212/3
               
            
         KOMMISSIONENS GENNEMFØRELSESAFGØRELSE (EU) 2021/960
         af 30. april 2021
         om oprettelse af The Extreme Light Infrastructure — et konsortium for en europæisk forskningsinfrastruktur (ELI ERIC)
         
            
               (meddelt under nummer C(2021) 2923)
            
         
         (EØS-relevant tekst)
         (Kun den bulgarske, den tjekkiske, den tyske, den ungarske, den italienske og den litauiske udgave er autentiske)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 723/2009 af 25. juni 2009 om fællesskabsrammebestemmelser for et konsortium for en europæisk forskningsinfrastruktur (ERIC) (1), særlig artikel 6, stk. 1, litra a), og
         ud fra følgende betragtninger:
         
                     (1)
                  
                  
                     Tjekkiet, Ungarn, Italien og Litauen har anmodet Kommissionen om at etablere The Extreme Light Infrastructure — et konsortium for en europæisk forskningsinfrastruktur (ELI ERIC). Tyskland og Bulgarien har meddelt, at de i første omgang vil deltage i ELI ERIC som observatører. De har aftalt, at Den Tjekkiske Republik bliver værtsmedlemsstat for ELI ERIC.
                  
               
                     (2)
                  
                  
                     Forordning (EF) nr. 723/2009 er blevet indarbejdet i aftalen om Det Europæiske Økonomiske Samarbejdsområde (EØS) ved Det Blandede EØS-Udvalgs afgørelse nr. 72/2015 (2).
                  
               
                     (3)
                  
                  
                     Kommissionen har i henhold til artikel 5, stk. 2, i forordning (EF) nr. 723/2009 evalueret ansøgningen og konkluderet, at den opfylder betingelserne i forordningen.
                  
               
                     (4)
                  
                  
                     Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 20 i forordning (EF) nr. 723/2009 —
                  
               VEDTAGET DENNE AFGØRELSE:
         
            Artikel 1
            
               1.   Herved oprettes The Extreme Light Infrastructure — et konsortium for en europæisk forskningsinfrastruktur (ELI ERIC).
            
            
               2.   De væsentlige elementer i vedtægterne for ELI ERIC er angivet i bilaget.
            
         
         
            Artikel 2
            Denne afgørelse er rettet til Republikken Bulgarien, Den Tjekkiske Republik, Forbundsrepublikken Tyskland, Den Italienske Republik, Republikken Litauen og Ungarn.
         
         
            Udfærdiget i Bruxelles, den 30. april 2021.
            
               
                  På Kommissionens vegne
               
               Mariya GABRIEL
               
                  Medlem af Kommissionen
               
            
         
         
            (1)  EUT L 206 af 8.8.2009, s. 1.
         
            (2)  Det Blandede EØS-Udvalgs afgørelse nr. 72/2015 af 20. marts 2015 om ændring af protokol 31 til EØS-aftalen om samarbejde på særlige områder ud over de fire friheder (EUT L 129 af 19.5.2016, s. 85).
      
      
         
            BILAG
            VÆSENTLIGE ELEMENTER I VEDTÆGTERNE FOR ELI ERIC
            
               Artikel 1
               
                  BETEGNELSE
               
               Der etableres en europæisk etsteds-forskningsinfrastruktur med driftsfaciliteter i flere ELI ERIC-medlemslande, oprettet som et konsortium for en europæisk forskningsinfrastruktur (ERIC) i henhold til Rådets forordning (EF) nr. 723/2009 (1) med navnet »The Extreme Light Infrastructure ERIC«, almindeligvis betegnet som »ELI ERIC«.
            
            
               Artikel 2
               
                  OPGAVER OG AKTIVITETER
               
               
                  1.   ELI ERIC driver de højeffektlaserfaciliteter, der er beskrevet i den tekniske og videnskabelige beskrivelse (bilag I) (»ELI-faciliteter«), som en enkelt integreret organisation med en enkelt fælles forvaltningsstruktur. ELI ERIC's generalforsamling kan anerkende og inkludere yderligere ELI-faciliteter i henhold til Artikel 25, stk. 9, litra d).
               
               
                  2.   ELI ERIC forvalter brugernes adgang til ELI-faciliteter gennem et internationalt peerevalueringssystem. For at opfylde sine målsætninger skal ELI ERIC især:
                  
                              a)
                           
                           
                              udnytte ELI-faciliteternes fulde videnskabelige potentiale ved at arbejde tæt sammen med brugerne, udvikle og stille en række supplerende kilder og instrumenter til rådighed, yde effektive tjenester og skabe optimale vilkår for brugerne og ved at iværksætte oplysningsaktiviteter over for nye potentielle brugere
                           
                        
                              b)
                           
                           
                              opretholde et højt niveau og forbedre værdien, kvaliteten og effektiviteten af medlemslandenes forskersamfund gennem international peerevalueret adgang
                           
                        
                              c)
                           
                           
                              skabe en unik platform for udvikling af knowhow til medlemmerne ved at koordinere forskning og udvikling af relevante teknologier, koordinere den fælles uddannelse af videnskabeligt og teknisk personale og fremme samarbejdet mellem førende forskningscentre og med erhvervslivet
                           
                        
                              d)
                           
                           
                              udvikle og gennemføre en politik og strategi for innovation, herunder intellektuel ejendomsret, teknologisk udnyttelse og støtte til industriel udvikling
                           
                        
                              e)
                           
                           
                              sikre effektiv intern og ekstern kommunikation, der fremmer ELI ERIC's aktiviteter og formidler de videnskabelige og tekniske resultater
                           
                        
                              f)
                           
                           
                              gennemføre enhver anden aktivitet til støtte for ELI ERIC's mål.
                           
                        
               
                  3.   ELI ERIC drives uden gevinst for øje. ELI ERIC kan udføre begrænsede økonomiske aktiviteter, forudsat at disse er nært knyttet til dets hovedopgaver og ikke bringer disse i fare. De nærmere enkeltheder anføres i de finansielle regler.
               
            
            
               Artikel 3
               
                  VEDTÆGTSMÆSSIGT HJEMSTED
               
               Det vedtægtsmæssige hjemsted for ELI ERIC er i Dolní Břežany, Tjekkiet.
            
            
               Artikel 4
               
                  VARIGHED OG AFVIKLING
               
               
                  1.   ELI ERIC etableres for en indledende periode på 20 år, som kan forlænges ved afgørelse, der træffes af generalforsamlingen i overensstemmelse med artikel 25, stk. 9, litra f).
               
               
                  2   Afvikling af ELI ERIC kræver en afgørelse truffet af generalforsamlingen i overensstemmelse med artikel 25, stk. 10, litra k), som meddeles Europa-Kommissionen i henhold til artikel 16 i forordning (EF) nr. 723/2009. En sådan afgørelse skal mindst omfatte:
                  
                              a)
                           
                           
                              antal likvidatorer og regler for, hvordan likvidatorforsamlingen skal fungere, hvis der er flere likvidatorer
                           
                        
                              b)
                           
                           
                              udnævnelse af likvidatorer og angivelse af den likvidator, som skal være retlig repræsentant for afviklingen af ELI ERIC
                           
                        
                              c)
                           
                           
                              kriterier for afviklingen, herunder eventuel overførsel af aktiviteter til en anden juridisk enhed, og likvidatorernes beføjelser.
                           
                        
               
                  3.   Når afviklingen er afsluttet, underretter ELI ERIC uden unødigt ophold og under alle omstændigheder senest ti dage efter afslutningen Kommissionen derom.
               
               
                  4.   I tilfælde af opløsning forbliver ELI ERIC bundet af enhver uafsluttet forpligtelse og virksomhed over for tredjeparter. Ansvaret for dekommissionering og/eller videre anvendelse af hver enkelt ELI-facilitet overtages af det pågældende værtsmedlem.
               
            
            
               Artikel 5
               
                  ANSVARSORDNING
               
               
                  1.   ELI ERIC hæfter for sin gæld.
               
               
                  2.   Medlemmernes finansielle erstatningsansvar for ELI ERIC's forpligtelser er begrænset til deres respektive bidrag til ELI ERIC for det seneste hele driftsår.
               
               
                  3.   ELI ERIC tegner de relevante forsikringer til dækning af de risici, der er forbundet med dets drift.
               
            
            
               Artikel 6
               
                  ADGANGSPOLITIK FOR BRUGERE
               
               
                  1.   ELI ERIC giver brugere adgang til ELI-faciliteter gennem en gennemsigtig udvælgelsesproces baseret på en international peerevaluering af forslag til eksperimenter, der forvaltes via et fælles elektronisk kontaktpunkt. Udvælgelsen baseres på eksperimentets videnskabelige kvalitet og gennemførlighed. Etiske aspekter af evalueringen af forslagene eller tildelingen af adgang bør behandles med støtte fra det rådgivende etiske udvalg, der er omhandlet i artikel 29.
               
               
                  2.   Brugere, der benytter sig af tekniske og/eller videnskabelige tjenester uden for den peerevalueringsbaserede adgang, betaler en passende pris for de modtagne tjenester i overensstemmelse med de begrænsninger, der er omhandlet i artikel 2, stk. 3.
               
               
                  3.   Principperne i adgangspolitikken for brugere er beskrevet i bilag I til disse vedtægter og skal fastlægges og beskrives nærmere i en specifik politik. Denne politik skal tage hensyn til den europæiske retlige ramme for databeskyttelse i forbindelse med deling af brugernes personoplysninger mellem medlemmerne.
               
            
            
               Artikel 7
               
                  POLITIK FOR VIDENSKABELIG EVALUERING
               
               
                  1.   ELI ERIC bedømmer og benchmarker regelmæssigt kvaliteten af sine videnskabelige aktiviteter ved hjælp af en international peerevaluering, herunder en periodisk vurdering af konsortiets indvirkning på det europæiske forskningsrum, på de regioner, der er vært for dets aktiviteter, og på internationalt plan.
               
               
                  2.   ELI ERIC sikrer, at den forskning, der udføres af dets brugere, opfylder de højeste kvalitetsstandarder og fremmer uddannelse og udveksling af bedste praksis. Etiske aspekter bør vurderes af det rådgivende etiske udvalg, der er omhandlet i artikel 29. ELI ERIC vurderer virkningen og effektiviteten af sin forskningspolitik og programudformning samt de ressourcer, der er nødvendige for at opretholde disse standarder.
               
            
            
               Artikel 8
               
                  FORMIDLINGSPOLITIK
               
               
                  1.   ELI ERIC's opgaver og aktiviteter har til formål at styrke forskning, teknologisk udvikling og innovation i Europa og resten af verden. ELI ERIC gennemfører navnlig kommunikations- og formidlingsaktiviteter til støtte for dette mål ved hjælp af en række forskellige platforme for at nå ud til alle relevante interessenter og den brede offentlighed.
               
               
                  2.   ELI ERIC fremmer formidling til forskersamfundet, erhvervslivet og offentligheden af de videnskabelige aktiviteter, resultater, publikationer og den videnskabelige og tekniske viden, der følger af dets aktiviteter. I overensstemmelse med artikel 6, hvorefter adgang er åben og gives på grundlag af videnskabelig ekspertise, fører ELI ERIC en politik med åben adgang til FAIR-datasæt og metadata, jf. artikel 13, samt til videnskabelige publikationer, der er afledt af offentligt finansieret forskning udført i ELI ERIC.
               
            
            
               Artikel 9
               
                  POLITIK FOR INTELLEKTUEL EJENDOMSRET
               
               
                  1.   Udtrykket »intellektuel ejendomsret« forstås som defineret i artikel 2 i konventionen om oprettelse af Verdensorganisationen for Intellektuel Ejendomsret, underskrevet i Stockholm den 14. juli 1967.
               
               
                  2.   Med forbehold af en eventuel kontrakt mellem ELI ERIC og dets brugere tilfalder intellektuelle ejendomsrettigheder, der skabes, erhverves eller udvikles af brugere, disse brugere.
               
               
                  3.   ELI ERIC vedtager en politik for intellektuelle ejendomsrettigheder og specifikke processer og procedurer i overensstemmelse med artikel 25, stk. 10, litra e).
               
            
            
               Artikel 10
               
                  BESKÆFTIGELSESPOLITIK
               
               
                  1.   ELI ERIC sikrer sit personale ligebehandling og lige muligheder samt støtter dets mobilitet med henblik på at fremme faglig uddannelse og udvikling.
               
               
                  2.   Ansættelses- og personalepolitikken fastlægges af ELI ERIC's generaldirektør og godkendes af generalforsamlingen. Beskæftigelsespolitikken skal anvende udvælgelses- og evalueringsprocedurer på internationalt plan samt principper for konkurrencedygtig aflønning, der har til formål at tiltrække og fastholde højt kvalificeret personale. Procedurerne for udvælgelse af ansøgere til stillinger i ELI ERIC skal være baseret på gennemsigtighed, ikkediskrimination og ligestilling. Ansættelse og beskæftigelse må ikke være diskriminerende.
               
               
                  3.   ELI ERIC fastlægger en fælles beskæftigelsespolitik i overensstemmelse med lovgivningen i de lande, hvor medarbejderne ansættes.
               
            
            
               Artikel 11
               
                  UDBUDSPOLITIK
               
               ELI ERIC's generaldirektør fastlægger en udbudspolitik, der godkendes af generalforsamlingen. Udbudspolitikken følger principperne om gennemsigtighed, proportionalitet, gensidig anerkendelse, ligebehandling, konkurrence og ikkediskrimination.
            
            
               (1)  Rådets forordning (EF) nr. 723/2009 af 25. juni 2009 om fællesskabsrammebestemmelser for et konsortium for en europæisk forskningsinfrastruktur (ERIC) (EUT L 206 af 8.8.2009, s. 1).